b'\n_START_ARTICLE_\nWilliam Wrenn\n_START_SECTION_\nSeuraura\n_START_PARAGRAPH_\nWrenn aloitti j\xc3\xa4\xc3\xa4kiekkoilun kotikaupungissaan Alaskan Anchoragessa. H\xc3\xa4n pelasi joukkueensa kanssa turnausta Kaliforniassa, jossa vieraili NHL-joukkue Mighty Ducks of Anaheimin apuvalmentajana ja Los Angelesissa juniorivalmentajana ty\xc3\xb6skennellyt Newell Brown. Brown houkutteli Wrennin Los Angeles Selectsin joukkueeseen, jonne h\xc3\xa4n siirtyi 14-vuotiaana kaudeksi 2005\xe2\x80\x932006. Vuodet 2007\xe2\x80\x932009 Wrenn pelasi Yhdysvaltain maajoukkueen kehitysohjelman mukana._NEWLINE_San Jose Sharks varasi Wrennin toisella kierroksella 43. pelaajana NHL:n varaustilaisuudessa 2009. H\xc3\xa4n siirtyi kaudeksi 2009\xe2\x80\x932010 Denverin yliopistojoukkueeseen. Kesken kauden 2010\xe2\x80\x932011, tammikuussa 2011 Wrenn p\xc3\xa4\xc3\xa4tti kuitenkin j\xc3\xa4tt\xc3\xa4\xc3\xa4 yliopiston ja siirtyi WHL-junioriliigan Portland Winterhawksiin. H\xc3\xa4n koki liigan paremmaksi vaihtoehdoksi kehitty\xc3\xa4 j\xc3\xa4\xc3\xa4kiekkoilijana. Wrenn eteni joukkueen kanssa aina Ed Chynoweth Cup -finaaleihin saakka, mutta mestaruuden vei kuitenkin Kootenay Ice otteluvoitoin 4\xe2\x80\x931. Kaudella 2011\xe2\x80\x932012 h\xc3\xa4n jatkoi Winterhawksissa "yli-ik\xc3\xa4isen\xc3\xa4" ja nousi joukkueen kapteeniksi. Wrenn eteni j\xc3\xa4lleen joukkueen kanssa finaaleihin, jolloin Winterhawks taipui t\xc3\xa4ll\xc3\xa4 kertaa Edmonton Oil Kingsille otteluvoitoin 4\xe2\x80\x933._NEWLINE_Syyskuussa 2012 Wrenn teki sopimuksen kotikaupunkinsa joukkueen, ECHL-joukkue Alaska Acesin kanssa. H\xc3\xa4n pelasi kauden 2012\xe2\x80\x932013 aikana ECHL:n t\xc3\xa4hdist\xc3\xb6ottelussa. Tammikuussa 2013 Aces lainasi Wrennin AHL-joukkue Worcester Sharksiin, jossa h\xc3\xa4n pelasi kolme ottelua. Helmikuussa seura lainasi Wrennin loppukaudeksi AHL-joukkue Texas Starsiin, jossa h\xc3\xa4n teki 19 runkosarjaottelussa tehot 2+5=7. Wrenn jatkoi joukkueessa AHL-sopimuksella kaudella 2013\xe2\x80\x932014. H\xc3\xa4nen ensimm\xc3\xa4inen t\xc3\xa4ysi AHL-kautensa toi 40 runkosarjaottelussa tehot 2+5=7 ja kahdessa playoff-ottelussa yhden sy\xc3\xb6tt\xc3\xb6pisteen. Wrenn voitti kauden p\xc3\xa4\xc3\xa4tteeksi Calder Cupin. Elokuussa 2014 h\xc3\xa4n teki Starsin kanssa vuoden mittaisen jatkosopimuksen. Maaliskuussa 2015 Wrenn siirtyi loppukaudeksi 2014\xe2\x80\x932015 ECHL-joukkue Idaho Steelheadsin vahvuuteen. H\xc3\xa4n pelasi siell\xc3\xa4 viisi ottelua._NEWLINE_Wrenn teki syyskuussa 2015 taas sopimuksen Alaska Acesin ECHL-joukkueen kanssa. H\xc3\xa4n nousi joukkueen kapteeniksi. Wrenn oli Acesin paras sy\xc3\xb6tt\xc3\xa4j\xc3\xa4 ja tehokkain puolustaja sek\xc3\xa4 jakoi sis\xc3\xa4isen pistep\xc3\xb6rssin kolmannen sijan Justin Bretonin kanssa tehoilla 7+34=41. H\xc3\xa4n sijoittui koko ECHL:n puolustajien pistep\xc3\xb6rssiss\xc3\xa4 nelj\xc3\xa4nneksi. Wrenn valittiin kauden p\xc3\xa4\xc3\xa4tteeksi liigan toiseen t\xc3\xa4hdist\xc3\xb6kent\xc3\xa4lliseen. Maaliskuussa 2016 Aces lainasi h\xc3\xa4net AHL-joukkue Utica Cometsiin, jossa Wrenn pelasi kaksi ottelua. Syyskuussa h\xc3\xa4n teki jatkosopimuksen Acesin kanssa, mutta pian t\xc3\xa4m\xc3\xa4n j\xc3\xa4lkeen Wrenn siirtyi try-outille AHL-joukkue Toronto Marliesiin. Lokakuussa h\xc3\xa4n sai joukkueeseen vuoden mittaisen jatkosopimuksen._NEWLINE_Kaudeksi 2017\xe2\x80\x932018 Wrenn siirtyi vuoden mittaisella sopimuksella KHL:n latvialaisjoukkue Dinamo Riikaan. H\xc3\xa4n pelasi siell\xc3\xa4 21 runkosarjaottelua tehden yhden sy\xc3\xb6tt\xc3\xb6pisteen ja ker\xc3\xa4ten heikon teholukeman \xe2\x80\x9313, kunnes Wrennin sopimus purettiin lokakuun 2017 lopulla. Noin kuukautta my\xc3\xb6hemmin h\xc3\xa4n siirtyi loppukauden sopimuksella SM-liigajoukkue Vaasan Sportiin, joka tarvitsi korvaajan ennen kaikkea ennusteiden mukaan loppukauden sivussa olevalle Oskari Manniselle. SM-liigan siirtotakarajalla, helmikuun 2018 lopulla Sport vuokrasi Wrennin loppukaudeksi Rauman Lukkoon, kun joukkue menetti loppukaudeksi loukkaantuneen Janne Niskalan._NEWLINE_Wrenn siirtyi kauden 2017\xe2\x80\x932018 jatkamaan uraansa vuoden mittaisella sopimuksella Saksan DEL-liigan Grizzlys Wolfsburgiin.'